የመንግስታቱ ድርጅት በደቡብ ሱዳን አዲስ ልዩ ተወካይ መሾሙን አስታወቀ
የተባበሩት መንግስታት ድርጅት በደቡብ ሱዳን አዲስ ልዩ ተወካይ መሾሙን አስታወቀ፡፡የድርጅቱ ዋና ፀኃፊ ባን ኪሙን የኒውዚላንድ ተወላጅ የሆኑትን ሚስተር ዴቪድ ሼረርን በደቡብ ሱዳን የድርጅቱ ልዩ ተወካይ አድርገው መሾማቸውን አስታውቀዋል ፡፡ሚስተር ዴቪድ ሼረር ቀደም ሲል በደቡብ ሱዳን የድርጅቱ ልዩ ተወካይ በመሆን ሲያገለግሉ የቆዩትን ዴንማርካዊ ሚስ ኤለን ማርጋሬት ሎጅን ነው የተኩት፡፡ሚስ ማርጋሬት የተጣለባቸውን ኃላፊነት በአግባቡ በመወጣት በተጠናቀቀው ህዳር ወር የሥራ ዘመናቸውን ማጠናቀቃቸውን የመንግስታቱ ድርጅትን ሪፖርት በመጥቀስ ቢቢሲ ዘግቧል፡፡ተሰናባቿ ልዩ ተወካይ በደቡብ ሱዳን ቆይታቸው ላበረከቱት አስተዋፅዖ በዋና ፀኃፊው ምስጋና እንደቀረበላቸው ተመልክቷል፡፡በደቡብ ሱዳን የተባበሩት መንግስታት ድርጅት የሠላም አስከባሪ ኃይል አዛዥ ኬኒያዊው ሌቴናል ጄኔራል ጆንሰን ሞጎዋ ባለፈው ወር ከኃላፊነታቸው መነሳታቸውን ዘገባው ጨምሮ አስታውሷል፡፡አዛዡን ከኃላፊነታቸው ለመነሳት ያበቃቸው የመንግስትና የተቃዋሚ የፀጥታ ኃይሎች በንፁኃን ዜጎች የሚያደርሱትን ጥቃት መከላከል ባለመቻላቸው እንደሆነ ጠቅሷል፡፡በአካባቢው የሰብዓዊ እርዳታ የሚሰጡ አካላትም በሚፈለገው መጠን ተንቀሳቅሰው ድጋፍ ለማድረግ መቸገራቸው ነው የተገለፀው፡፡ይህን ኃላፊነት በአግባቡ ባለመወጣታቸው ባን ኪሙን የጦር አዛዡን ከኃላፊነት እንዲነሱ አድርገዋል ነው የተባለው ፡፡ባለፈው ሐምሌ ወር በተፈፀመ ጥቃት ጋዜጠኞች መሞታቸውና የእርዳታ ድርጅት ሴት ሠራተኞች መደፈራቸውን ዘገባው አስታውሷል፡፡የመንግስታቱ ድርጅት በደቡብ ሱዳን 13ሺ የሠላም አስከባሪ ኃይል ማሰማራቱ ይታወቃል፡፡